b'\n_START_ARTICLE_\nPi\xc5\xbemovka\n_START_SECTION_\nOpis\n_START_PARAGRAPH_\nOdrasla pi\xc5\xbemovka je dolga od 40 do 60\xc2\xa0cm, skoraj polovico od tega predstavlja rep, in tehta med 0,7 in 1,8\xc2\xa0kg. Pokrita je s kratko, gosto dlako srednje do temno rjave barve. Trebuh je nekoliko svetlej\xc5\xa1i in se s starostjo delno sivo obarva. Krzno ima dve plasti, kar \xc5\xa1\xc4\x8diti \xc5\xbeival pred hladno vodo. Dolgi rep je pokrit z luskami namesto z dlako in je rahlo bo\xc4\x8dno splo\xc5\xa1\xc4\x8den. \xc5\xbdival si z njim pomaga pri plavanju. Ko hodi po kopnem, se rep vle\xc4\x8de po tleh._NEWLINE_Pi\xc5\xbemovke pre\xc5\xbeivijo velik del \xc4\x8dasa v vodi in so na \xc5\xbeivljenje v vodi zelo dobro prilagojene. Pod vodo lahko vzdr\xc5\xbeijo 12 do 17 minut. Njihova telesa so manj ob\xc4\x8dutljiva na pove\xc4\x8danje koncentracije ogljikovega dioksida, tako kot pri tjuljnih in kitih. U\xc5\xa1esa lahko zaprejo in tako prepre\xc4\x8dijo vdor vode v sluhovod. Zadnje okon\xc4\x8dine so na pol prekrite s plavalno ko\xc5\xbeico, vendar se pri plavanju v glavnem poganjajo in krmarijo z repom._NEWLINE_Pi\xc5\xbemovko v\xc4\x8dasih zamenjajo z nutrijo, ki je tudi glodavec \xc5\xbeive\xc4\x8d ob vodi in izvira iz Ju\xc5\xbene Amerike. Pi\xc5\xbemovka je manj\xc5\xa1a, bolj prilagojena hladnej\xc5\xa1emu podnebju, in ima bo\xc4\x8dno splo\xc5\xa1\xc4\x8den rep, medtem ko je rep nutrije okrogel in podoben podganjemu.'